62019TJ0157_INF
Sentenza tal-Qorti Ġenerali (Ir-Raba’ Awla) tal‑10 ta’ Frar 2021 –Şanli vs Il-Kunsill
(Kawża T‑157/19)
“Politika estera u ta’ sigurtà Komuni – Miżuri restrittivi meħuda kontra ċerti persuni u entitajiet fil-kuntest tal-ġlieda kontra t-terroriżmu – Iffriżar ta’ fondi – Lista tal-persuni, gruppi u entitajiet li għalihom japplikaw l-iffriżar tal-fondi u tar-riżorsi ekonomiċi – Żamma ta’ isem ir-rikorrent fil-lista – Obbligu ta’ motivazzjoni”
1.
Proċedura ġudizzjarja – Rikors promotur – Rekwiżiti formali – Identifikazzjoni tas-suġġett tat-tilwima – Espożizzjoni sommarja tal-motivi invokati – Dikjarazzjoni astratta – Inammissibbiltà – Interpretazzjoni flessibbli
(Regoli tal-Proċedura tal-Qorti Ġenerali, Artikolu 76(d))
(ara l-punti 24, 25)
2.
Atti tal-istituzzjonijiet – Motivazzjoni – Obbligu – Portata – Miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu – Iffriżar ta’ fondi – Rekwiżiti minimi
(It-tieni paragrafu tal-Artikolu 296 TFUE; Karta tad-Drittijiet Fundamentali tal-Unjoni Ewropea, Artikolu 41(2)(ċ); Pożizzjoni Komuni tal-Kunsill 2001/931; Deċiżjoni tal-Kunsill (PESK) 2019/25; Regolamenti tal-Kunsill Nru 2580/2001 u 2019/24)
(ara l-punti 36-40)
3.
Politika estera u ta’ sigurtà komuni – Miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu – Iffriżar ta’ fondi – Obbligu ta’ motivazzjoni – Portata – Espożizzjoni tal-motivi – Żamma ta’ isem ir-rikorrent fuq il-listi kontenzjużi bbażata fuq ir-rabta tiegħu mal-PKK u l-klassifikazzjoni ta’ dan tal-aħħar bħala grupp jew entità li wettqet atti terroristiċi – Annullament tal-atti tal-Kunsill li jinkludu mill-ġdid lill-PKK fil-listi ta’ ffriżar ta’ fondi bejn l-2014 u l-2017 – Motivazzjoni insuffiċjenti
(Deċiżjoni tal-Kunsill (PESK) 2019/25; Regolament tal-Kunsill 2019/24)
(ara l-punti 53‑56, 60‑64)
4.
Proċedura ġudizzjarja – Rikors promotur – Rekwiżiti formali – Identifikazzjoni tas-suġġett tat-tilwima – Talba għal kumpens, ifformulata għall-ewwel darba fir-replika – Inammissibbiltà
(Artikoli 268 u 340 TFUE; Regoli tal-Proċedura tal-Qorti Ġenerali, Artikolu 76(d))
(ara l-punti 70-72)
Suġġett
Minn naħa, talba abbażi tal-Artikolu 263 TFUE u intiża għall-annullament tad-Deċiżjoni tal-Kunsill (PESK) 2019/25 tat-8 ta’ Jannar 2019 li temenda u taġġorna l-lista ta’ persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu, u li tħassar id-Deċiżjoni (PESK) 2018/1084 (ĠU 2019, L 6, p. 6), u tar-Regolament ta’ Implimentazzjoni tal-Kunsill (UE) 2019/24 tat-8 ta’ Jannar 2019 li jimplimenta l-Artikolu 2(3) tar-Regolament (KE) Nru 2580/2001 dwar miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu, u li jħassar ir-Regolament ta’ Implimentazzjoni (UE) 2018/1071 (ĠU 2019, L 6, p. 2), sa fejn dawn jikkonċernaw lir-rikorrent u, min-naħa l-oħra, talba abbażi tal-Artikolu 268 TFUE u intiża għall-kumpens għad-dannu allegatament subit mir-rikorrent minħabba dawn l-atti.
Dispożittiv
1)
Id-Deċiżjoni tal-Kunsill (PESK) 2019/25 tat-8 ta’ Jannar 2019 li temenda u taġġorna l-lista ta’ persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu, u li tħassar id-Deċiżjoni (PESK) 2018/1084, u r-Regolament ta’ Implimentazzjoni tal-Kunsill (UE) 2019/24 tat-8 ta’ Jannar 2019 li jimplimenta l-Artikolu 2(3) tar-Regolament (KE) Nru 2580/2001 dwar miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu, u li jħassar ir-Regolament ta’ Implimentazzjoni (UE) 2018/1071, huma annullati, sa fejn jikkonċernaw lil D. Şanli.
2)
Il-kumplament tar-rikors huwa miċħud.
3)
Il-Kunsill tal-Unjoni Ewropea huwa kkundannat ibati, minbarra l-ispejjeż rispettivi tiegħu, dawk ta’ D. Şanli.
4)
Ir-Renju tal-Pajjiżi l-Baxxi għandu jbati l-ispejjeż rispettivi tiegħu.